钦定古今图书集成/理学汇编/学行典/第273卷 > 《逸民箴》〈有序〉前人
## 钦定古今图书集成/理学汇编/学行典/第273卷 > 《逸民箴》〈有序〉前人

余昔为《逸民赋》，大将军掾何道彦大府之俊才也，作《反逸民赋》，盛称官人，以美宠禄之华靡，伟名位之大宝，斐然其可观也。夫名者，实之宾，位者物之寄，穷高有必颠之𠫤，溢美有大恶之尤，可不慎哉！故为《逸民箴》，以戒反正焉。

浩浩太素，制为两仪，经始君臣，朝有俊弼，野有逸民，
各有攸届，而后品物有伦。在昔后帝，齐物达观，赏不
假爵，教不示劝，号谥莫设，而生黎淳晏。降迄中古，黄
象可观，而唐文有焕。乃雕乃藻，太朴既散。朴之既散，
万百熙心。形为宠放，神为利淫，有翘者车，命彼在林，
是故怀玉丧宝，而被褐解襟，恬亡智生，与世或竞，匪
智无鉴，匪心伊镜。芒芒禹迹，鞠为涂径，惟是每怀。偏
彼反正，正反于宠。既尸干禄，相协厥居，而丰其屋。禄
之既尸，刑为尔司。屋之既丰，丧家于宫。故非据之灾，
戒之在凶。人皆知存之为存，而莫知得之为丧。荣犹
振颖，坠若颓荒。咎自专宠，福在循墙。是故保其安者
常危，而忘其存者不亡。无休尔荣，身实亲名。无谓尔
崇，神期好冲。戒彼覆𫗧，冒此栋隆。慎微如显，乃保身
以终。自古在昔，逸民有作。相彼宇宙，方之委舄。夫岂
无不休，而好是冲漠。是故名利之灾，至人攸恪。谓予
未信，无宁监于桑霍。天明既畏，神道无亲。善在求己，
庆由积仁。无念尔本，聿修厥淳。执盈如虚，乃反天真。
逸民司正，敢告官人。